NEI: Norges utenriksminister mener SVs og Sps nye EØS-planer er sikre oppskrifter på å svekke Norges maktposisjon i forholdet til EU. -EØS er mye bedre enn det vi hadde fått hvis vi skulle forhandlinget fram en ny avtale med EU i dag, sier Espen Barth Eide. Norges utenriksminister sier det er fullt mulig å kreve en ny EØS-avtale, slik Senterpartiet og SV nå krever. Men Eide mener Norges forhandlingsposisjon vis-à-vis EU ikke er sterk nok til å få en bedre avtale enn EØS. Konklusjonen er at en reforhandlet avtale vil gi Norge mindre innflytelse enn vi i dag har gjennom EØS. Svakere posisjon Utenriksministeren legger ikke skjul på at han har lite til overs for at Sp og SV varsler at de vil drive valgkamp mot EØS. De rødgrønne småpartiene har lagt kravet om å si opp EØS på is og vil framover arbeide for å plukke fra hverandre EØS-avtalen bit for bit. -Det er en grunn til at Jens og jeg advarer så sterkt mot forslagene til Senterpartiet og SV. EØS, slik den er i dag, er veldig god for oss, sier han. Da EØS-avtalen ble forhandlet fram mellom Efta og EU i 1992, var Østerrike, Danmark, Portugal og Storbritannia Efta-land. I dag er samtlige av disse landene EU-medlem, og bare Norge, Liechtenstein og Island er EØS-medlemmer gjennom Efta. EU vil blant annet strømlinjeforme forholdet til Monaco, San Marino og Andorra. I en ny rapport konkluderer EU-kommisjonen med at mikrostatene har to alternativer. En er EØS-medlemskap gjennom Efta, slik Norge har i dag. Alternativt kan landene få «assosiert medlemskap», det vil si at de er forpliktet til å innføre EU-lover, men ikke har påvirkningsmulighet eller reservasjonsrett. -Faren for Norge oppstår idet EU-partnerne våre ikke lenger er interessert i å videreføre det tid- og arbeidskrevende EØS-systemet. Da kan man komme i en situasjon der Norge får valget: Enten EU-medlemskap eller en småstatsordning som gir enda mindre innflytelse enn EØS, sier Brekke. -Jeg føler ikke på noen måte at EØS er truet fra EUs side. EU respekterer at den norske beholdningen to ganger har sagt nei og at det er stort nei-flertall. Med tanke på at vi er en ganske stor handelspartner for EU, mener jeg det er helt urealistisk at vi skulle bli satt i en slik tvangssituasjon. Eide sier han er åpen for å slippe småstatene inn i EØS, men understreker at det ikke vil være problemfritt. -Dette handler ikke om stolthet. Det vi har sagt, er at EØS er en arbeidskrevende ordning som krever et betydelig administrativt apparat. Spørsmålet er om Andorra, San Marino og Monaco har det apparatet som kreves for å bære forpliktelsene EØS innebærer, sier han. Utenriksministeren legger til at det ikke er mikrostatene selv som har tatt initiativ til en ny avtale med EU.